AbakoBulawayo Bapha Imbono Yabo NgoPapa UFrancis
Ekukhulumeni lamakholwa ebandla leRoma abanye baveza ukumsekela abanye njalo bemsola ngenguquko aseyiletha ebandleni okunjengokuchithwa kwemitshado
BULAWAYO — Inhloko yebandla lenkonzo yeRoma uPapa uFrancis wethekela kwele Melika okwensuku ezintathu. Intathelizindaba yeStudio 7 uJoseph Njanji uxoxe lamalunga alelibandla edolobheni lako Bulawayo phezu kwendaba ezibhekane lama Roma ezimayelana lengqubelaphambili yalelibandla ngaphansi kwenkokheli yakhe uPapa. Umnumzana John Mufundisi ngumbalisi oleminyaka engamatshumi amathathu okuzalwa ohlala edolobheni lako Bulawayo. UMufundisi uthi yena uzalelwe emulini ekhonza ebandla le Roma njalo esakhula ubengakhuthisi ukuya enkonzweni esontela eSt Bernard’s etholakala elokitshini le Pumula. Ngokuhamba kwesikhathi uMufundisi uqale ukungasuthiseki ngokukhonza ebandla le Roma yikho uthe ngesikhathi esekwazi ukuziselela wama ukuya enkonzweni. Uthi okwamenza wekela ukuya enkonzweni yikuba lelibandla kalifuni ukuhambisana lesikhathi. Ugcizelele wathi yena imithetho eyabekwa ntolontolo eyalela abafundisi ukuba bethathe yenza ukuba isimo sebandla silulazeke ngoba kucina kuvumbuluka indaba zokuba bayantshontshela bephatheke kwezocansi. Ibandla le Roma kwele Zimbabwe selike labhekana lehlazo lokuba abafundisi balo bebanjwe besemacansini njengalapho owayengumBhishopu omkhulu edolobheni lako Bulawayo abanjwa khona ngomnyaka ka 2007. Ukona kowayenguArchbishop Pius Ncube kwaduma umhlaba wonke ngoba yena ubesaziwa kakhulu njengomuntu ophikisana lombuso kamongameli Robert Mugabe kodwa akusuye yedwa bakhona abanye abafundisi bebandla le Roma labo abake babanjwa besenza okufanayo. Udaba lokungayi emacansini uke wabhala ngalo uPapa uFrancis ngesikhathi engumBhishopu kugwalo lwakhe oluthiwa ‘On Heaven and Earth’. Kulolugwalo uPapa uthi ukungayi emacansini kuludaba lokuzibamba, hatshi udaba lokholo, yikho lulakho ukuntshintsha. Loba kunjalo wengezelela wathi okwamanje yena ukholwa ukuba abafundisi kumele bazibambe bengayi emacansini. UPapa uFrancis kodwa uchazwa njengomuntu oselethe inguquko enengi kubandla le Roma okuyinto esimenze wabukwa ngabanye ikanti abanye labo bemsola kakhulu. Ongena ibandla le Roma uNobuhle Nleya uthi eyinye into uPapa okumele ayiguqu le yikukhonza ngendlela ethokozisa intsha ukuze abasakhulayo bengabaleki beyengena amabandla akulezinsuku wona asegcwele yonke ndawo. Untombazana oleminyaka elitshumi lathoba minwe mbili uCharity Moyo ugcizelele ukuba uke wakhonza ekubandla le Roma kodwa usephumile kilo ngoba ekholwa ukuba enkonzweni kumele athole usizo lwalabo abangena emoyeni. Engakavakatsheli kwele Melika uPapa uqale waya elizweni le Cuba lona ebelingabhemisani lele Melika okweminyaka eminengi njalo intathelizindaba uRay Matikinye uthi ibandla le Roma livele liyaziwa ngokuba ngumlamulankunzi yikho laye uPapa kumele atshayelwe ihlombe ngokuqhubekela phambili esenza njalo. UPapa UFrancis ukhangelelwe ukuvakatshela uKhongolosi e Washington D.C, uzavakatshela njalo isigodlo sezizwe zomhlaba ese United Nations edolobheni le New York kanye le Independence Mall etholakala edolobheni le Philadelphia ngesikhathi ekwele Melika.